Haminassa asuva Kalle Kuitunen sai makeat naurut huomatessaan, että sähköyhtiö oli maksuerittelyssä veloittanut häneltä ”penismaksun”.

Kalle Kuitusen sähkölaskuerittely elokuun ajalta oli varsin humoristinen. KALLE KUITUNEN

30-vuotias Kalle Kuitunen sai sähköyhtiöltään hauskan laskun, jossa veloitettiin ”penismaksua”.

Kuitunen kertoo laskun piristäneen päiväänsä.

Sähköyhtiön mukaan kyseinen painovirhe on mennyt yhdentoista asiakkaan laskuun.

Haminalainen Kalle Kuitunen, 30, hieraisi silmiään tiistaina käydessään laskupinoaan läpi.

Sähköyhtiö Vattenfall oli veloittanut nuorelta mieheltä elokuun eli 31 päivän ajalta penismaksun, jonka suuruus oli 11,79 euroa.

– Hämmästyin niin paljon, että jopa soitin Vattenfallin asiakaspalveluun, mutta en sitten jaksanut jonottaa niin kauan. Laskua tarkemmin tutkiessani huomasin, että tuo ”penismaksu” on samansuuruinen kuin perusmaksu edellisessä kuussa. Joko se on painovirhe tai sitten jollain on ollut vähän hauskaa, Kuitunen naureskelee.

Valitettava painovirhe

Sähköyhtiö Vattenfallin viestintäpäällikkö

Sirpa Aula

pahoittelee virhettä. Aulan mukaan valitettava painovirhe on mennyt yhdentoista asiakkaan laskuun.

– Virheen on aiheuttanut laskun koneellinen skannaus. Kone saattaa tulkita virheellisesti u-, n- ja r-kirjaimet. Laskussa olevien numeroiden oikeellisuuden tarkistaminen on oma prosessinsa, Aula sanoo.

Aulan mukaan sähköyhtiö pyrkii jatkossa siihen, ettei vastaavankaltaisia virheitä enää esiinny.

– Haluamme kiittää asiakasta, joka otti Iltalehteen yhteyttä. Hänen toimiensa ansiosta voimme korjata virheen, Aula kommentoi.

Kuitusessa painovirhe herättää lähinnä hilpeyttä. Mies maksoi penismaksun kuuliaisesti.

Kuitunen kertoo saaneensa makeat naurut sähkölaskunsa erittelystä ja lähettäneensä siitä kavereilleenkin kuvia.

– Kyllä tämä ainakin minun päivääni piristi, Kuitunen kertoi nauraen.